b'\n_START_ARTICLE_\nHrvatsko plemstvo\n_START_PARAGRAPH_\nHrvatsko plemstvo se razvijalo od najraniji vremena prilago\xc4\x91avaju\xc4\x87i se vremenu i vladanju._NEWLINE_Prvo plemstvo stare hrvatske dr\xc5\xbeave, koja je zapremala dana\xc5\xa1nju Hrvatsku i Bosnu, razvilo se iz specifi\xc4\x8dnog hrvatskog politi\xc4\x8dkog i socijalnog ure\xc4\x91enja._NEWLINE_Pod utjecajem zapadno-europske kulture to se je plemstvo \xe2\x80\x93 hrvatsko praplemstvo \xe2\x80\x93 po\xc4\x8delo ve\xc4\x87 u doba vladanja hrvatskih narodnih dinastija pretvarati u \xc4\x8disto narodno plemstvo. U sve tje\xc5\xa1njoj politi\xc4\x8dkoj i kulturnoj vezi sa srednjom i zapadnom Europom pomalo je nestajalo tog \xc4\x8disto hrvatskog narodnog plemstva, a na njegovo mjesto stupalo je novo, feudalno plemstvo stvarano od kraljeva tu\xc4\x91inskih dinastija i mo\xc4\x87nih doma\xc4\x87ih velika\xc5\xa1a. Ovo plemstvo nastajalo je po darovnicama kraljeva i velika\xc5\xa1a._NEWLINE_Sve ja\xc4\x8dim stjecanjem vlasti u rukama kraljeva pre\xc5\xa1lo je pravo podjeljivanja plemstva isklju\xc4\x8divo na kraljeve, (a u Dalmaciji i na mleta\xc4\x8dku vladu). Dok su kraljevi imali raspolo\xc5\xbeivih dobara oni su plemstvo podjeljivali darovnicama. Kad kraljevi vi\xc5\xa1e nisu imali, po\xc4\x8deli su podjeljivati plemstvo grbovnicama ili plemi\xc4\x87kim listom. Taj kona\xc4\x8dni na\xc4\x8din podjeljivanja plemstva odr\xc5\xbeao se je do najnovijeg doba.\n_START_SECTION_\nPlemensko plemstvo\n_START_PARAGRAPH_\nHrvati su osnovav\xc5\xa1i svoju dr\xc5\xbeavu , zadr\xc5\xbeali podjelu na plemena. Kao u svojoj pradomovini, tako i u ure\xc4\x91enoj hrvatskoj dr\xc5\xbeavi hrvatska su plemena bila sastavljena od bratstava vezanih krvnim srodstvom, a ova od rodova. Teritorij na kojemu je \xc5\xbeivjelo pleme zvalo se \xc5\xbeupa. Rodom je upravljao doma\xc4\x87in, bratstvom \xc4\x8delnik, a plemenom \xc5\xbeupan. Me\xc4\x91u \xc4\x8dlanovima, rodova, bratstava, plemena, nije bilo stale\xc5\xa1kih razlika \xe2\x80\x93 svi su bili me\xc4\x91u sobom jednaki. \xc5\xbdupan je obi\xc4\x8dno biran iz najuglednijeg i najja\xc4\x8deg bratstva, a tako i vojvoda, sudac, mali knezovi i drugi \xc4\x8dasnici. U tome je zametak hrvatskog plemstva \xe2\x80\x93 praplemstva. Od tog plemstva ima jo\xc5\xa1 i danas mnogo izravnog potomstva._NEWLINE_Obitelji koje mogu dokazati svoje podrijetlo od starih hrvatskih plemena pripadaju \xc4\x8distom hrvatskom praplemstvu, a bile su u svako doba od ugarskih kraljeva priznate.\n_START_SECTION_\nOligarhijsko plemstvo\n_START_PARAGRAPH_\nU isto vrijeme dok se u hrvatskoj po\xc4\x8delo razvijati plemstvo u dalmatinskim  je gradovima pod bizantskom vla\xc5\xa1\xc4\x87u, ograni\xc4\x8den broj uglednih gradskih obitelji prigrabio vlast i isklju\xc4\x8divo pravo upravljanja gradskim op\xc4\x87inama. Ove obitelji domogav\xc5\xa1i se vlasti \xe2\x80\x93 vlastela \xe2\x80\x93 same su odlu\xc4\x8divale koliko \xc4\x87e od vlasti prepustiti svojim sugra\xc4\x91anima bez vlasti: gra\xc4\x91anima, pu\xc4\x8danima i u grad doseljenim plemi\xc4\x87ima. Ova su vlastela formirala oligarhijsko plemstvo, a ostaci su rimskih i bizantskih odli\xc4\x8dnih gra\xc4\x91ana, koji su se prete\xc5\xbenim dolaskom Slavena u gradove i u vlasteoska vije\xc4\x87a krvno poslavenili, iako su u diplomaciji zadr\xc5\xbeali latinsku kulturu.\n_START_SECTION_\nFeudalno plemstvo\n_START_PARAGRAPH_\nPrestankom narodne dinastije u hrvatskoj dr\xc5\xbeavi 1102. godine i dolaskom Arpadovi\xc4\x87a na hrvatsko prijestolje po\xc4\x8dinje razdoblje feudalnog plemstva. U tom razdoblju, a za vladavine Arpadovi\xc4\x87a, An\xc5\xbeuvinaca i vladara iz raznih kraljevskih ku\xc4\x87a, jo\xc5\xa1 u Hrvatskoj  prevla\xc4\x91uje plemensko plemstvo. U tom razdoblju plemstvo je podjeljivano samo darovnicama, a podjeljivali su ga i mo\xc4\x87ni hrvatski velika\xc5\xa1i kao \xc5\xa0ubi\xc4\x87i, Kr\xc4\x8dki, Baboni\xc4\x87i, Nelipi\xc4\x87i i drugi, _NEWLINE_U Bosni su bosanski banovi iz plemena Bori\xc4\x87a i kraljevi podjeljivali plemstvo. Dodjeljivanje plemstva u Bosni traje do 1463. godine, a u Hercegovini do 1487.\n_START_SECTION_\nOd 1409. do 1527. godine\n_START_PARAGRAPH_\nU Dalmaciji Venecija do 1520 nije podjeljivala plemstvo, nego se ograni\xc4\x8dila samo na gdjekoje pojedina\xc4\x8dno priznavanje plemstva ili naslova \xe2\x80\x9econte\xe2\x80\x9c plemi\xc4\x87ima koji su pred Turcima bje\xc5\xbeali iz Bosne u Dalmaciju.  Sve oligarhijsko plemstvo koje je Venecija zatekla 1409. godine, odnosno 1420. , je priznala kada je prihvatila lokalne statute i povlastice. Tada im je prepustila potpunu samoupravu i lokalnu vlast, te su oni sami odlu\xc4\x8divali koga \xc4\x87e primiti u svoje vlasteosko vije\xc4\x87e (communitas). Gra\xc4\x91ani i pu\xc4\x8dani imali su tako\xc4\x91er svoje vije\xc4\x87e (universitas), ali ono nije moglo odlu\xc4\x8divati ni o \xc4\x8demu, ve\xc4\x87 samo  savjetovati o poslovima op\xc4\x87ine._NEWLINE_Od 1438. godine u Hrvatskoj se po\xc4\x8dinju dodjeljivati plemstva prete\xc5\xbeno grbovnicama ili plemi\xc4\x87kim listovima.\n_START_SECTION_\nOd 1527. do 1740.\n_START_PARAGRAPH_\nU ovom razdoblju plemstvo ima zna\xc4\x8daj hrvatskog ili ugarsko-hrvatskog, a rje\xc4\x91e austrijskog plemstva. Po\xc4\x8dinju se dijeliti naslovi._NEWLINE_Venecija je do 1718., u vrijeme velike turske ekspanzije podijelila nekim junacima ratova plemstvo i naslov \xe2\x80\x9econte\xe2\x80\x9c. U kasnijem razdoblju do propasti Mleta\xc4\x8dke republike \xe2\x80\x93 1797. godine \xe2\x80\x93 podijeljeno je najvi\xc5\xa1e plemstva u Dalmaciji._NEWLINE_Doseljenim plemi\xc4\x87ima iz Hrvatske, Bosne i drugih zemalja na podru\xc4\x8dja dalmatinskih gradova i plemi\xc4\x87kih op\xc4\x87ina, odnosno na podru\xc4\x8dja pod vla\xc5\xa1\xc4\x87u Venecije, nije priznavano plemstvo. Ve\xc4\x87ina ovih plemi\xc4\x87a bili su smatrani gra\xc4\x91anima ili pu\xc4\x8danima te su morali vr\xc5\xa1iti i sve du\xc5\xbenosti obi\xc4\x8dnih gra\xc4\x91ana bez ikakvih povlastica \xe2\x80\x93 \xc4\x8dak i u \xc5\xbeupskim knjigama nisu bili upisani kao plemi\xc4\x87i._NEWLINE_Tek nakon progla\xc5\xa1enja feudalnog zakona 1634. godine, a povodom ratova s Turcima, Venecija je podijelila ne\xc5\xa1to plemstva i to ve\xc4\x87inom onima koji su ve\xc4\x87 bili plemi\xc4\x87i.\n_START_SECTION_\nOd 1740 do 1806\n_START_PARAGRAPH_\nU ovom razdoblju po\xc4\x8dinje jasnije diferenciranje plemstva na ugarsko (ugarsko-hrvatsko) i na austrijsko ili austrijskih nasljednih zemalja plemstvo. Po\xc4\x8dinje podjeljivanje i \xc4\x8distog vojni\xc4\x8dkog plemstva poveljom ili diplomom. Podijeljena plemstva su austrijska s njema\xc4\x8dkim pridjevcima.\n_START_SECTION_\nOd 1806. do 1918.\n_START_PARAGRAPH_\nPodijeljeno plemstvo ima zna\xc4\x8daj austrijskog i ugarsko-hrvatskog plemstva, a plemi\xc4\x87ki pridjevci ve\xc4\x87inom su hrvatski.\n_START_SECTION_\nHrvatska u okviru Ugarsko-hrvatskog kraljevstva\n_START_PARAGRAPH_\n1.Hrvatski sabor_NEWLINE_U Hrvatskoj su plemi\xc4\x87ki list i grbovnica, kojima je podijeljeno ugarsko-hrvatsko plemstvo, stekli punu valjanost tek progla\xc5\xa1enjem na hrvatskom saboru. Ugarsko-hrvatsko plemstvo progla\xc5\xa1eno na hrvatskom saboru i zabilje\xc5\xbeeno u zapisnike toga sabora, upisivalo se je i u ugarsku Kraljevsku knjigu (Liber regius)_NEWLINE_2.\xc5\xbdupanijske skup\xc5\xa1tine_NEWLINE_U \xc5\xbeupanijskim skup\xc5\xa1tinama bilo je progla\xc5\xa1eno plemstvo plemi\xc4\x87a, koje iz bilo kojeg razloga nije bilo progla\xc5\xa1eno na hrvatskom saboru. U \xc5\xbeupanijskim skup\xc5\xa1tinama progla\xc5\xa1avalo se je i plemstvo doseljenih plemi\xc4\x87a po izvornoj povelji ili po svjedod\xc5\xbebi \xc5\xbeupanije iz koje su do\xc5\xa1li. Nakon progla\xc5\xa1enja bili su upisani u mati\xc4\x8dnu knjigu plemstva odnosne \xc5\xbeupanije i dobili potvrdu da su plemi\xc4\x87i._NEWLINE_3.Kaptol zagreba\xc4\x8dke biskupije_NEWLINE_Potpunu valjanost stjecali su plemi\xc4\x87ki list ili grbovnica, kojima je bilo podijeljeno ugarsko-hrvatsko plemstvo, ovjerovljenjem kod kaptola Zagreba\xc4\x8dke biskupije (Locus credibilis \xe2\x80\x93 mjesto ovjerovljenja).\n_START_SECTION_\nDalmacija pod Venecijom\n_START_PARAGRAPH_\n1.Spisi vlasteoskih vije\xc4\x87a_NEWLINE_Plemi\xc4\x87i, koji su bili primljeni u vlasteosko vije\xc4\x87e, bili su upisani u spise ovih vije\xc4\x87a. _NEWLINE_2.Mleta\xc4\x8dke matice plemstva_NEWLINE_Plemi\xc4\x87i, koji su plemstvo i naslov conte dobili od Venecije, bili su upisani u Ragistar senata i pod \xe2\x80\x9etera ferma\xe2\x80\x9c, \xe2\x80\x9emare\xe2\x80\x9c ili \xe2\x80\x9elibro dei Feudi\xe2\x80\x9c, te su neki bili upisani u \xe2\x80\x9eAureo libro dei Titolati\xe2\x80\x9c._NEWLINE_3.Razne talijanske zlatne knjige_NEWLINE_Plemi\xc4\x87i, koji su plemstvo dobili u kojoj talijanskoj op\xc4\x87ini \xe2\x80\x93 Bergamo, Torcello, Chioggia, Murano, Verona \xe2\x80\xa6 - bili su upisani u vije\xc4\x87e i zabilje\xc5\xbeeni u Zlatnu knjigu op\xc4\x87ine, koja im je podijelila plemstvo.\n_START_SECTION_\nPotvrda plemstva\n_START_PARAGRAPH_\nPlemi\xc4\x87kim se je obiteljima, koje su napustile svoje staro plemstvo ili nisu imali plemi\xc4\x87ki list ili grbovnicu, kod ponovnog podjeljivanja uz grbovnicu plemstva davala samo potvrda starog plemstva._NEWLINE_Plemi\xc4\x87ke obitelji koje su dobile plemstvo po darovnici (bez grbovnice), kod naknadne podijele grbovnice nisu dobivale novo plemstvo, ve\xc4\x87 samo potvrdu starog plemstva. Isto je bilo kod podjeljivanja pridjevka ili vi\xc5\xa1eg naslova. Potvrdu plemstva uz grbovnicu dobivali su i pripadnici hrvatskog praplemstva.\n_START_SECTION_\nOteto\n_START_PARAGRAPH_\nMnogim plemi\xc4\x87ima, potomcima starih plemena, pa i samim plemenima, vlasti nisu priznavali plemstvo samo da ugode nekim velika\xc5\xa1ima, koji su malim plemi\xc4\x87ima i plemenima oduzimali zemlje, \xc5\xa1ume i drugu imovinu, a mnogima bi oduzeli i samu slobodu i u\xc4\x8dinili ih svojim kmetovima.\n_START_SECTION_\nNepriznato\n_START_PARAGRAPH_\nPlemi\xc4\x87i, bje\xc5\xbee\xc4\x87i pred Turcima, koji su osvajali njihovu djedovinu i postojbinu, sklonili su se sami pod vlast velika\xc5\xa1a. Neki od ovih plemi\xc4\x87a dobili su od velika\xc5\xa1a ne\xc5\xa1to zemlje i postali vazali, slu\xc5\xbebenici, sluge i vojnici. Ovako osiroma\xc5\xa1iv\xc5\xa1i ovi ili njihovi potomci malo po malo postali su kmetovi. Onim plemi\xc4\x87ima koji su silom prilika morali slu\xc5\xbeiti u Vojnoj krajini, nije uop\xc4\x87e bilo priznato plemstvo, osim ako su ga opet stekli.\n_START_SECTION_\nZaboravljeno\n_START_PARAGRAPH_\nMnogi plemi\xc4\x87i izgubili su svoje plemi\xc4\x87ke povelje bilo da su im izgorjele, bilo da su nestale u ratu ili drugdje. Nisu li ovi plemi\xc4\x87i, osim svojih plemi\xc4\x87kih povelja imali drugih dokaza svog plemstva, bili su primorani da se ne slu\xc5\xbee plemi\xc4\x87kim pravima. Njihovi potomci su sa\xc4\x8duvali samo spomen na svoje plemstvo, da i njega, nakon manje ili vi\xc5\xa1e vremena, zaborave.\n_START_SECTION_\nOdlo\xc5\xbeeno\n_START_PARAGRAPH_\nSvojevoljno su neki plemi\xc4\x87i, iako su imali sva prava i dokaze svog plemstva, iz politi\xc4\x8dkih ili drugih razloga, nisu se slu\xc5\xbeili svojim plemstvom, a njihovi su potomci \xc4\x8desto zaboravili da su plemi\xc4\x87i._NEWLINE_Iz nu\xc5\xbede. Plemi\xc4\x87i, koji su osiroma\xc5\xa1ili, stidjeli su se, \xc4\x8dak i u naju\xc5\xbeem krugu svojih ro\xc4\x91aka i znanaca, isticati svoje plemstvo, a njihovi potomci vi\xc5\xa1e i nisu znali da su plemi\xc4\x87i.'